

ԱՐՑԱԽԻ ՀԱՆՐԱՊԵՏՈՒԹՅԱՆ

ԱՇԽԱՏԱՆՔԻ, ՍՈՑԻԱԼԱԿԱՆ ՀԱՐՑԵՐԻ ԵՎ ՎԵՐԱԲՆԱԿԵՑՄԱՆ ՆԱԽԱՐԱՐ

ՀՐԱՄԱՆ

«15» նոյեմբերի 2018 թվականի N 82 Ն(ա)

ք. Ստեփանակերտ

ԵՐԵԽԱՆԵՐԻ ԽՆԱՄՔ ԵՎ ՊԱՇՏՊԱՆՈՒԹՅՈՒՆ ԻՐԱԿԱՆԱՑՆՈՂ ԳԻՇԵՐՕԹԻԿ ՀԱՍՏԱՏՈՒԹՅՈՒՆՆԵՐՈՒՄ ԽՆԱՄՎՈՂ՝ ԴՊՐՈՑՈՒՄ ՍՈՎՈՐՈՂ ԵՐԵԽԱՆԵՐԻՆ ԱՆՁՆԱԿԱՆ ՄԱՆՐ ԾԱԽՍԵՐ ԿԱՏԱՐԵԼՈՒ ՀԱՄԱՐ ԱՆՀՐԱԺԵՇՏ ԳՈՒՄԱՐԻ ՏՐԱՄԱԴՐՄԱՆ ԿԱՐԳԸ ՀԱՍՏԱՏԵԼՈՒ ՄԱՍԻՆ

Լեռնային Ղարաբաղի Հանրապետության կառավարության 2008 թվականի ապրիլի 15-ի N 285 որոշմամբ հաստատված հավելվածի 16-րդ կետի պահանջների կատարումն ապահովելու նպատակով և Լեռնային Ղարաբաղի Հանրապետության կառավարության 2004 թվականի մարտի 16-ի N 84 որոշմամբ հաստատված թիվ 1 հավելվածի 14-րդ կետի 14-րդ ենթակետին համապատասխան.

ՀՐԱՄԱՅՈՒՄ ԵՄ՝

1. Հաստատել երեխաների խնամք և պաշտպանություն իրականացնող գիշերօթիկ հաստատություններում խնամվող՝ դպրոցում սովորող երեխաներին անձնական մանր ծախսեր կատարելու համար անհրաժեշտ գումարի տրամադրման կարգը` համաձայն հավելվածի:
2. Սույն հրամանն ուժի մեջ է մտնում 2019 թվականի հունվարի 1-ից:
3. Գիշերօթիկ հաստատությանը՝ 2019 թվականի հունվար ամսվա համար ֆինանսավորման հայտը նախարարություն ներկայացնել 2018 թվականի դեկտեմբեր ամսին:

Ս. ԱՎԱՆԵՍՅԱՆ

Կատարողներ՝

ընտանիքի և երեխաների հիմնահարցերի վարչություն

հեռ.՝ 94 27 24

իրավաբանական բաժին

հեռ.՝ 94 48 53

Հավելված

ԱրցախիՀանրապետության

աշխատանքի, սոցիալական հարցերի

և վերաբնակեցման նախարարի

2018 թվականի նոյեմբերի 15-ի

N 82 Ն (ա) հրամանի

ԿԱՐԳ

ԵՐԵԽԱՆԵՐԻ ԽՆԱՄՔ ԵՎ ՊԱՇՏՊԱՆՈՒԹՅՈՒՆ ԻՐԱԿԱՆԱՑՆՈՂ ԳԻՇԵՐՕԹԻԿ ՀԱՍՏԱՏՈՒԹՅՈՒՆՆԵՐՈՒՄ ԽՆԱՄՎՈՂ՝ ԴՊՐՈՑՈՒՄ ՍՈՎՈՐՈՂ ԵՐԵԽԱՆԵՐԻՆ ԱՆՁՆԱԿԱՆ ՄԱՆՐ ԾԱԽՍԵՐ ԿԱՏԱՐԵԼՈՒ ՀԱՄԱՐ ԱՆՀՐԱԺԵՇՏ ԳՈՒՄԱՐԻ ՏՐԱՄԱԴՐՄԱՆ

1. Սույն կարգով կարգավորվում են Արցախի Հանրապետության աշխատանքի, սոցիալական հարցերի և վերաբնակեցման նախարարության (այսուհետ` նախարարություն) ենթակայությանը հանձնված «Երեխաների խնամքի և պաշտպանության գիշերօթիկ հաստատություն» պետական ոչ առևտրային կազմակերպություններում (այսուհետ` գիշերօթիկ հաստատություն) խնամվող՝ դպրոցում սովորող երեխաներին, Արցախի Հանրապետության պետական բյուջեի միջոցների հաշվին, անձնական մանր ծախսեր կատարելու համար անհրաժեշտ գումարի տրամադրման հետ կապված հարաբերությունները:

2. Անձնական մանր ծախսեր կատարելու համար անհրաժեշտ գումարը տրամադրվում է գիշերօթիկ հաստատությունում փաստացի խնամվող` դպրոցում սովորող երեխային:

3. Գիշերօթիկ հաստատության տնօրենը հաստատում է վճարացուցակ՝ նշելով հաշվետու ամսում անձնական մանր ծախսերի համար գումար ստանալու իրավունք ունեցող երեխաների անունը, ազգանունը, հայրանունը, ծննդյան տարեթիվը, վճարման ենթակա գումարի չափը՝ ըստ 7-12 և 13-18 տարիքային խմբերի՝ համապատասխանաբար 8 000 և 10 000 ՀՀ դրամ:

4. Գիշերօթիկ հաստատությունը, մինչև յուրաքանչյուր ամսվա 20-ը, հաջորդ ամսվա համար գիշերօթիկ հաստատությունում խնամվող՝ դպրոցում սովորող երեխաներին անձնական մանր ծախսերի համար անհրաժեշտ գումար տրամադրելու նպատակով նախարարություն է ներկայացնում ֆինանսավորման հայտ:

5. Սույն կարգի 4-րդ կետում նշված հայտի հիման վրա նախարարությունը ստուգում և Արցախի Հանրապետության ֆինանսների նախարարություն է ներկայացնում ֆինանսավորման ենթակա հայտը:

6. Գիշերօթիկ հաստատությունը երեխաների անձնական մանր ծախսերի համար գումարը ստանալուց հետո, վճարումները կատարում է սույն կարգի 3-րդ կետում նշված վճարացուցակի հիման վրա:

7. Երեխան անձնական մանր ծախսերի համար գումարը ստանում է անձամբ՝ ստորագրությամբ, գիշերօթիկ հաստատության առնվազն երեք աշխատակիցների ներկայությամբ:

8.Գիշերօթիկ հաստատությունում աշխատող մանկավարժը, դաստիարակը, հոգեբանն անձնական մանր ծախսերի գումար ստանալու իրավունք ունեցող երեխաներին բացատրում են խելամտորեն օգտագործել գումարը:

9. Գիշերօթիկ հաստատությունը յուրաքանչյուր ամիս անձնական մանր ծախսերի համար ստացված գումարների փաստացի ծախսերի վերաբերյալ տեղեկություն է ներկայացնում նախարարություն:

10. Սույն կարգի 4-րդ կետում նշված հայտը ներկայացնելուց հետո գիշերօթիկ հաստատություն ընդունված՝ դպրոցում սովորող երեխային անձնական մանր ծախսերի համար անհրաժեշտ գումարը տրամադրվում է գեշերօթիկ հաստատության կողմից հաջորդ ամսվա համար նախարարություն ներկայացված հայտի հիման վրա՝ նախորդ և հաջորդ ամիսների համար:

ԱՐՑԱԽԻ ՀԱՆՐԱՊԵՏՈՒԹՅԱՆ

ԱՇԽԱՏԱՆՔԻ, ՍՈՑԻԱԼԱԿԱՆ ՀԱՐՑԵՐԻ

ԵՎ ՎԵՐԱԲՆԱԿԵՑՄԱՆ ՆԱԽԱՐԱՐՈՒԹՅԱՆ

ԱՇԽԱՏԱԿԱԶՄԻ ՂԵԿԱՎԱՐ Գ. ԳՐԻԳՈՐՅԱՆ